b'\n_START_ARTICLE_\nHalvb\xc3\xa6ltek\xc3\xb8ret\xc3\xb8j\n_START_PARAGRAPH_\nEt halvb\xc3\xa6ltek\xc3\xb8ret\xc3\xb8j er et civilt eller milit\xc3\xa6rt k\xc3\xb8ret\xc3\xb8j, som har almindelige gummihjul foran til styring og b\xc3\xa6lter bagved til fremdrift og til at b\xc3\xa6re hovedparten af v\xc3\xa6gten. Form\xc3\xa5let med denne kombination er at skabe et k\xc3\xb8ret\xc3\xb8j, som har b\xc3\xa6ltek\xc3\xb8ret\xc3\xb8jets evne til at k\xc3\xb8re i terr\xc3\xa6n og samtidig kan styres som en almindelig bil. Det er ikke sv\xc3\xa6rt for en, som kan k\xc3\xb8re en bil at k\xc3\xb8re et halvb\xc3\xa6ltek\xc3\xb8ret\xc3\xb8j, hvilket er en stor fordel i forhold til rene b\xc3\xa6ltek\xc3\xb8ret\xc3\xb8jer._NEWLINE_Den st\xc3\xb8rste fordel ved halvb\xc3\xa6ltek\xc3\xb8ret\xc3\xb8jer i forhold til almindelige hjulk\xc3\xb8ret\xc3\xb8jer er et at b\xc3\xa6lterne mindsker k\xc3\xb8ret\xc3\xb8jets tryk mod underlaget og giver den st\xc3\xb8rre mobilitet over bl\xc3\xb8d bund, s\xc3\xa5som mudder og sne, mens den ikke samtidig kr\xc3\xa6ver de indviklede styringsmekanismer som rene b\xc3\xa6ltek\xc3\xb8ret\xc3\xb8jer er udstyret med, idet de i stedet bruger de forreste hjul til at styre k\xc3\xb8ret\xc3\xb8jet med \xe2\x80\x93 i nogle tilf\xc3\xa6lde underst\xc3\xb8ttet med bremsning af b\xc3\xa6lterne som styres ved hj\xc3\xa6lp af rattet.\n_START_SECTION_\nK\xc3\xa9gresse b\xc3\xa6lter\n_START_PARAGRAPH_\nDen franske ingeni\xc3\xb8r Adolphe K\xc3\xa9gresse ombyggede en r\xc3\xa6kke k\xc3\xb8ret\xc3\xb8jer fra zarens personlige vognpark til halvb\xc3\xa6ltek\xc3\xb8ret\xc3\xb8jer i 1911. Hans system var opkaldt efter ham selv: K\xc3\xa9gresse b\xc3\xa6ltet. Fra 1916 og frem var der et russisk projekt p\xc3\xa5 Putilov fabrikken om at fremstille milit\xc3\xa6re halvb\xc3\xa6ltek\xc3\xb8ret\xc3\xb8jer efter samme metode ved hj\xc3\xa6lp af lastbiler og franske b\xc3\xa6lter.\n_START_SECTION_\nDampdrevet transport af t\xc3\xb8mmer\n_START_PARAGRAPH_\nIdeen om halvb\xc3\xa6ltek\xc3\xb8ret\xc3\xb8jer stammede oprindelig fra transport af tr\xc3\xa6stammer i det nord\xc3\xb8stlige USA med Lombard Steam Log Hauler som blev bygget af Alvin Lombard fra Waterville, Maine fra 1899 til 1917. K\xc3\xb8ret\xc3\xb8jet lignede et jernbanelokomitiv med en forl\xc3\xb8ber til styring og k\xc3\xa6detrukne b\xc3\xa6lter til fremdrift i stedet for drivhjulene p\xc3\xa5 et lokomitiv._NEWLINE_I 1907 opgav hunde- og hesteshowsejeren H.H. Linn at bruge gas og dampdrevne 4 og 6 hjulede k\xc3\xb8ret\xc3\xb8jer og fik Lombard til et bygge et 4-cylindret benzindrevet k\xc3\xb8ret\xc3\xb8j, som b\xc3\xa5de fungerede som bolig og tr\xc3\xa6kkraft p\xc3\xa5 datidens jordveje, med hjul foran og b\xc3\xa6lter bag \xe2\x80\x93 det f\xc3\xb8rste lastb\xc3\xa6rende halvb\xc3\xa6ltek\xc3\xb8ret\xc3\xb8j. I 1909 blev den udskiftet med en mindre maskine med to hjul foran og et enkelt b\xc3\xa6lte bagude da tr\xc3\xa6broerne p\xc3\xa5 landet afstedkom problemer. Sp\xc3\xb8rgsm\xc3\xa5l om stabilitet og en strid mellem Linn og Lombard, resulterede i at Linn begyndte at bygge og s\xc3\xa6lge sine egne forbedrede civile halvb\xc3\xa6ltek\xc3\xb8ret\xc3\xb8jer. Lombard fors\xc3\xb8gte at f\xc3\xb8lge efter, men hans maskiner forblev hovedsagelig en tr\xc3\xa6kkraft. Linn registerede senere "HAFTRAK" og "CATRUK" som varem\xc3\xa6rker, det sidste var til et halvb\xc3\xa6ltek\xc3\xb8ret\xc3\xb8j, der hydraulisk skulle skifte mellem at v\xc3\xa6re en lastbil og et b\xc3\xa6ltek\xc3\xb8ret\xc3\xb8j._NEWLINE_I bulldozernes f\xc3\xb8rste \xc3\xa5r havde Holt k\xc3\xb8ret\xc3\xb8jer trehjulet styring p\xc3\xa5 grund af ingeni\xc3\xb8rm\xc3\xa6ssige vanskeligheder med b\xc3\xa6lterne. Holt traktorerne blev grundlaget for Mark I kampvognene, Schneider CA1 kampvognen og den tyske A7V kampvogn. Holt blev omd\xc3\xb8bt til Caterpillar 60, og blev starten p\xc3\xa5 en industri._NEWLINE_V\xc3\xa6rd at bem\xc3\xa6rke er "snemobil" udstyret til biler, som blev konstrueret af White, Snowbird og andre, til at konvertere Ford biler til halvb\xc3\xa6ltek\xc3\xb8ret\xc3\xb8jer.\n_START_SECTION_\nAutochenille & Autoneige\n_START_PARAGRAPH_\nDer blev gennemf\xc3\xb8rt mange civile halvb\xc3\xa6lteeksperimenter i 1920\'erne og 1930\'erne. Citro\xc3\xabn sponserede adskillige videnskabelige ekspeditioner, som krydsede \xc3\xb8rkenerne i Nordafrika og Centralasien ved hj\xc3\xa6lp af deres autochenilles. Disse blev unders\xc3\xb8gt af den amerikanske h\xc3\xa6r og dannede baggrund for konstruktion af det milit\xc3\xa6re M2 halvb\xc3\xa6ltek\xc3\xb8ret\xc3\xb8j._NEWLINE_Med sneen og isen i Canada in mente udviklede Joseph-Armand Bombardier 7 og 12 passagerers halvb\xc3\xa6ltek\xc3\xb8ret\xc3\xb8jer autoneiges i 1930\'erne, og hermed startede han det som blev til det industrielle konglomerat Bombardier. Bombardier halvb\xc3\xa6ltek\xc3\xb8ret\xc3\xb8jerne havde b\xc3\xa6lter til fremdrift i bag og ski til styring foran. Skiene kunne udskiftes med hjul om sommeren, men det var ikke almindeligt.\n_START_SECTION_\n2. Verdenskrig\n_START_PARAGRAPH_\nHalvb\xc3\xa6ltek\xc3\xb8ret\xc3\xb8jer blev anvendt i stor stil under 2. Verdenskrig, is\xc3\xa6r af tyskerne med deres SdKfz 11, SdKfz 250 og SdKfz 251 samt af amerikanerne med deres M2 og M3. Halvb\xc3\xa6ltek\xc3\xb8ret\xc3\xb8jer blev i vidt omfang anvendt som pansrede mandskabsvogne, men blev ogs\xc3\xa5 anvendt som morterplatforme, selvk\xc3\xb8rende antiluftskyts, selvk\xc3\xb8rende panserv\xc3\xa6rnskanoner, artilleritraktorer, pansrede k\xc3\xb8ret\xc3\xb8jer og til mange andre opgaver. Selv om det ikke indgik i den amerikanske model kan styringen hj\xc3\xa6lpes ved at bremse b\xc3\xa6lterne fra rattet._NEWLINE_Halvb\xc3\xa6ltek\xc3\xb8ret\xc3\xb8jer mistede snart sin popularitet og blev udskiftet med rene b\xc3\xa6ltek\xc3\xb8ret\xc3\xb8jer eller rene hjulk\xc3\xb8ret\xc3\xb8jer._NEWLINE_Halvb\xc3\xa6ltek\xc3\xb8ret\xc3\xb8jer blev anvendt af Frankrig efter 2. verdenskrig, og blev indsat i kamp i krigene i Indokina og Algeriet. Halvb\xc3\xa6ltek\xc3\xb8ret\xc3\xb8jer blev anvendt af den israelske h\xc3\xa6r indtil for nylig, og her vurderede man, at de klarede sig bedre end b\xc3\xa6ltek\xc3\xb8ret\xc3\xb8jer og hjulk\xc3\xb8ret\xc3\xb8jer n\xc3\xa5r det drejede sig om transport af telekommunikationsudstyr. I marts 2008 var der stadig 600 halvb\xc3\xa6ltek\xc3\xb8ret\xc3\xb8jer, som var opf\xc3\xb8rt som v\xc3\xa6rende i aktiv tjeneste, om end de muligvis er udfaset.'